Oletko koskaan miettinyt millaista olisi matkustaa keskiaikaiseen Suomeen? Tosin Suomea ei varsinaisesti tuolloin ollut olemassakaan, vaan Suomi oli osa Ruotsia ja sitä kutsuttiin Itämaaksi.

Itämaa pähkinänkuoressa Keskiaikainen Ruotsin Itämaa koostui kahdeksasta linnaläänistä. Nykykartalla se olisi lähinnä Pohjanmaalta Viipuriin ulottuvan linjan eteläpuoli. Itämaassa oli noin 200 000 asukasta. Suurimmassa kaupungissa Turussa oli noin 1500 asukasta ollen Ruotsin toiseksi suurin kaupunki. Muita kaupunkeja olivat Porvoo, Ulvila, Viipuri, Rauma ja Naantali. Sen ajan Itämaa oli varsin monikulttuurinen paikka: siellä puhuttiin suomen lisäksi ruotsia, saamea, alasaksaa, venäjää ja oppineisto puhui latinaa.

Keskiaika oli toki hyvin erilainen kuin nykyaika, mutta ei välttämättä niin erilainen kuin usein ajattelemme. Eikä se suinkaan ollut niin pimeä, kuten historiantunneilla olemme oppineet.

Mutta miksi keskiajalle olisi ylipäätään kiinnostavaa matkustaa?

- Oikeastaan kannattaa miettiä miksi minnekään kannattaa matkustaa. Varmaan keskiajassa kiinnostavat ihan samat asiat kuin yleensäkin matkustamisessa vieraisiin kulttuureihin eli se on erilaista. Samalla saattaisimme oppia itsestämme ja juuristamme, kertoo arkeologi ja Matkaopas keskiajan Suomeen -kirjan kirjoittaja Ilari Aalto.

Matkantekoa keskiajalle helpottaisi se, että pystyisimme varsin hyvin ymmärtämään keskiajan suomalaisten puhetta. Hekin ymmärtäisivät meitä, kunhan puhuisimme puhekieltä ja muistaisimme, että monia sanoja ei tuolloin ollut vielä keksittykään. Eivätkä ihmiset välttämättä poikenneet meistä niin paljon. Itse asiassa he elivät vain parikymmentä sukupolvea takaperin.

Toki keskiajassa on nykyaikaan verrattuna paljon erilaista, joka kiehtoo. Suomi oli tuolloin vielä katolinen maa, ja uskonto oli hyvin tärkeä ja jokapäiväistä arkea värittävä asia siihen aikaan. Sen ajan ihmiselle maailma oli täynnä yliluonnollisia voimia. Saunassa asui tonttu, metsälle mentäessä rukoiltiin Tapiota ja pyhää Andreasta. Maailmaan kuuluivat myös myös pahan voimat: peikot, kummitukset, jättiläiset ja Perkele pahoine henkineen.

Eräs tekijä joka yllättäisi nykymatkustajan olisi hiljaisuus. Mistään ei kuuluisi koneiden tai autojen taustamelua, vaan esille nousisivat linnunlaulu, tuulen humina ja koirien haukku.

Turun keskiaikamarkkinoilta v. 2015 Turusta keskiaikamarkkinoilta v. 2015 Kuva: Petra Ristola / Yle Turusta keskiaikamarkkinoilta v. 2015 Kuva: Petra Ristola / Yle Turusta keskiaikamarkkinoilta v. 2015 Kuva: Petra Ristola / Yle

Keskiaika kiinnostaa

Matkaseuralaisen saattaisi löytää helposti, sillä kiinnostusta keskiaikaan tuntuu riittävän. Keskiaikatapahtumat ovat nykyisin hyvin suosittuja Suomessa. Niitä järjestetetään mm. Turussa, Hämeenlinnassa. Kokkolassa ja Hollolassa.

-Luulen, että kiinnostus keskiaikaan johtuu siitä, että meitä ylipäätään kiinnostaa se mistä me ollaan tultu. Populaarikulttuurilla on myös ollut suuri vaikutus nykyiseen kiinnostukseen. On tullut paljon keskiajasta kertovaa kirjallisuutta ja elokuvia. Mm. Game of Thronesilla ja Tarulla sormusten herrasta on sormensa pelissä. Ja hyvä niin, että tätä kautta se oma menneisyyskin alkaa kiinnostaa. Kun tietää mitä omilla kotikulmilla on tapahtunut, osaa arvostaa myös sitä paremmin, sanoo Ilari Aalto.

Aikajana keskiajan Suomen historiasta Kuva: Yle/Seppo Heikkinen

Lähde aikamatkalle radion siivittämänä

Ohjelmasarjassa Matka Itämaahan pääset Ilari Aallon opastamana mukaan noin vuoden 1400 Itämaahan. Sarja on jaoteltu viiteen osaan. Ihan ensimmäiseksi matkaan on hyvä tietenkin valmistautua etukäteen ja miettiä rahanvaihtoa, sopivaa vaatetusta ja suotuisaa matkustamisajankohtaa.

Seuraavassa osassa matkustetaan Turkuun Hämeen Härkätietä pitkin ja puhutaan senaikaisesta matkustamisesta. Osissa kolme ja neljä tutustutaan Itämaan suurimpaan kaupunkiin Turkuun: sen väestöön, kulttuuriin, ruokaan, juomaan ja huvituksiin. Viimeisessä osassa teemme tuliaisostokset ja mietimme reittiä takaisin kotiin.

Sulje siis silmäsi, laita kuulokkeet korvillesi ja matka voi alkaa!





Turun keskiaikamarkkinoilta v. 2015 Turusta keskiaikamarkkinoilta v. 2015 Kuva: Petra Ristola / Yle Turusta keskiaikamarkkinoilta v. 2015 Kuva: Petra Ristola / Yle Turusta keskiaikamarkkinoilta v. 2015 Kuva: Petra Ristola / Yle

Miten hyvin sinä pärjäisit keskiajalla?

Ennen kuin kuin lähdet matkalle keskiajalle,ehkä olisi hyvä varmuuden vuoksi vähän testata tietämystäsi tuosta aikakaudesta. Laadimme testin, jossa mitataan kuinka hyvin selviäisit keskiajalla. Samalla opit mielenkiintoisia yksityiskohtia keskiajan vaaroista ja tavoista, joiden kanssa varmaankin joutuisit tekemisiiin.

Lisää keskiajasta

Matka Itämaahan sarjassa puhutaan myös Suuresta Rantatiestä, joka oli yksi Suomen seitsemästä keskiaikaisesta päätiestä. Tämä Kuninkaantieksikin kutsuttu väylä kulki Turusta Viipuriin. Toimittaja Jari Hakkarainen ajoi Kuninkaantien polkupyörällä vuonna 1993 ja tutustui matkan varrella historiallisiin kohteisiin.